CELEX: 62020CN0459
Language: el
Date: 2020-09-15 00:00:00
Title: Υπόθεση C-459/20: Αίτηση προδικαστικής αποφάσεως την οποία υπέβαλε το Rechtbank Den Haag, συνεδριάζον στην Ουτρέχτη (Κάτω Χώρες), στις 15 Σεπτεμβρίου 2020 — X κατά Staatssecretaris van Justitie en Veiligheid

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/10
            
         
      Αίτηση προδικαστικής αποφάσεως την οποία υπέβαλε το Rechtbank Den Haag, συνεδριάζον στην Ουτρέχτη (Κάτω Χώρες), στις 15 Σεπτεμβρίου 2020 — X κατά Staatssecretaris van Justitie en Veiligheid
      (Υπόθεση C-459/20)
      (2020/C 443/11)
      Γλώσσα διαδικασίας: η ολλανδική
      
         Αιτούν δικαστήριο
      
      Rechtbank Den Haag, συνεδριάζον στην Ουτρέχτη
      
         Διάδικοι στην υπόθεση της κύριας δίκης
      
      
         Προσφεύγουσα: X
      
         Καθού: Staatssecretaris van Justitie en Veiligheid
      
         Προδικαστικά ερωτήματα
      
      
                  1)
               
               
                  Έχει το άρθρο 20 ΣΛΕΕ την έννοια ότι απαγορεύει σε κράτος μέλος να αρνηθεί να χορηγήσει σε υπήκοο τρίτης χώρας με συντηρούμενο ανήλικο τέκνο, που είναι πολίτης της Ένωσης και τελεί σε πραγματική σχέση εξαρτήσεως προς τον εν λόγω υπήκοο τρίτης χώρας, δικαίωμα διαμονής στο κράτος μέλος του οποίου ο ανήλικος πολίτης της Ένωσης έχει την ιθαγένεια, στην περίπτωση κατά την οποία ο ανήλικος πολίτης της Ένωσης διαμένει τόσο εκτός του κράτους μέλους αυτού όσο και εκτός της Ένωσης και/ή ουδέποτε έχει διαμείνει στο έδαφος της Ένωσης, με αποτέλεσμα στην πράξη να μην παρέχεται στον ανήλικο πολίτη της Ένωσης πρόσβαση στο έδαφος της Ένωσης;
               
            
                  2)
               
               
                  
                              α)
                           
                           
                              Υποχρεούνται οι (ανήλικοι) πολίτες της Ένωσης να προβάλουν ή να πιθανολογήσουν ότι έχουν συμφέρον να ασκήσουν τα δικαιώματα που αντλούν από την ιθαγένεια της Ένωσης;
                           
                        
                              β)
                           
                           
                              Ασκεί, συναφώς, επιρροή το γεγονός ότι οι ανήλικοι πολίτες της Ένωσης δεν μπορούν κατά κανόνα να ασκήσουν αυτόνομα τα δικαιώματά τους και δεν μπορούν να αποφασίζουν οι ίδιοι για τον τόπο διαμονής τους, αλλά εξαρτώνται συναφώς από τον ένα γονέα ή τους δύο γονείς τους, γεγονός που μπορεί να έχει ως συνέπεια την άσκηση εξ ονόματος ανηλίκου πολίτη της Ένωσης των δικαιωμάτων του ως πολίτη της Ένωσης, μολονότι αυτό ενδέχεται να έρχεται σε αντίθεση προς άλλα συμφέροντά του κατά την έννοια, για παράδειγμα, της αποφάσεως Chavez-Vilchez (1);
                           
                        
                              γ)
                           
                           
                              Είναι τα δικαιώματα από την ιθαγένεια της Ένωσης απόλυτα δικαιώματα, υπό την έννοια ότι δεν επιτρέπεται να παρεμποδίζονται ή ότι το κράτος μέλος του οποίου ο (ανήλικος) πολίτης της Ένωσης έχει την ιθαγένεια υπέχει ακόμη και τη θετική υποχρέωση να διασφαλίσει την άσκηση των δικαιωμάτων αυτών;
                           
                        
            
                  3)
               
               
                  
                              α)
                           
                           
                              Έχει καθοριστική σημασία, προκειμένου να εκτιμηθεί η ύπαρξη σχέσεως εξαρτήσεως κατά την έννοια του πρώτου ερωτήματος, το ζήτημα αν ο υπήκοος τρίτης χώρας γονέας έχει την καθημερινή φροντίδα του ανηλίκου πολίτη της Ένωσης πριν από την υποβολή της αιτήσεως ή πριν από την έκδοση της αποφάσεως με την οποία δεν του αναγνωρίζεται δικαίωμα διαμονής ή πριν από την ημερομηνία κατά την οποία το (εθνικό) δικαστήριο, στο πλαίσιο σχετικής δικαστικής διαδικασίας, πρέπει να αποφανθεί επί της μη αναγνωρίσεως αυτής και το ζήτημα αν άλλοι έχουν αναλάβει μέχρι στιγμής το εν λόγω καθήκον φροντίδας και/ή μπορούν να (συνεχίσουν να) το εκτελούν;
                           
                        
                              β)
                           
                           
                              Δύναται, συναφώς, να απαιτηθεί από τον ανήλικο πολίτη της Ένωσης, προκειμένου να μπορέσει να ασκήσει πράγματι τα δικαιώματά του που απορρέουν από το δίκαιο της Ένωσης, να εγκατασταθεί στο έδαφος της Ένωσης πλησίον του έτερου γονέα του, ο οποίος είναι πολίτης της Ένωσης, αλλά ενδεχομένως δεν έχει πλέον την επιμέλεια του ανηλίκου;
                           
                        
                              γ)
                           
                           
                              Σε περίπτωση καταφατικής απαντήσεως, έχει στο πλαίσιο αυτό σημασία αν ο γονέας αυτός ασκεί ή έχει ασκήσει το δικαίωμα επιμέλειας και/ή έχει ή είχε αναλάβει τη νομική, οικονομική ή συναισθηματική μέριμνα για τον ανήλικο και αν προτίθεται να αναλάβει την εν λόγω μέριμνα και/ή τη φροντίδα του ανηλίκου;
                           
                        
                              δ)
                           
                           
                              Στην περίπτωση που διαπιστωθεί ότι ο υπήκοος τρίτης χώρας γονέας έχει την αποκλειστική επιμέλεια του ανηλίκου πολίτη της Ένωσης, σημαίνει τούτο ότι πρέπει να αποδοθεί μικρότερη βαρύτητα στο ζήτημα της νομικής, οικονομικής ή συναισθηματικής μέριμνας;
                           
                        
            
         (1)  C-133/15, EU:C:2017:354.